Kokmuižas svētki
2023-09-09 10:00 - 2023-09-10 10:00 (Europe/Helsinki) | Kokmuižas pils kompleksā
9.septembrī Kocēnos norisināsies IX Kokmuižas svētki, aicinot piedalīties senās Kokmuižas riktēs un izbaudīt muižas svētku gaisotni.
Sendienās Kokmuižā saimniekoja ar vērienu. Tur bija savas dzirnavas, pienotava, degvīna dedzinātava un alus brūzis. Uz vietas tika sarūpēts viss nepieciešamais gan ikdienas kungu un saimes galdam, gan smalkām riktēm. Ļaudis brūvēja, medīja, zvejoja un rīkoja varenas dzīres.
Kokmuižas svētku laikā aicinām degustēt, baudīt, cienāties un iepazīt muižas ēdienu un dzērienu, ko iespējams pagatavot dabā, receptes. Tolaik svarīgi bija ievērot labas manieres, tādēļ dalīsimies ar galda etiķetes un noformējuma ieteikumiem un izzināsim etiķetes nozīmi arī citās jomās.
Labos muižas svētkos jābūt ne tikai bagātīgai un daudzveidīgai norišu programmai, bet arī brangam muižas tirgum un andelei, tālab agrāko laiku godību varēs sajust arī muižas tirgū, kurā pulcēsies liels skaists tirgotāju ar dažādiem labumiem.
Programma
Kokmuižas pils teritorijā no plkst. 10.00 norisināsies muižas tirgus un riktes: plkst. 10.00–16.00 – muižas tirgus un andelēšanās, kā arī Mārtiņa Sirmā, restorāna “Vecpuisis” un restorāna “Promenāde – garda vieta” šefpavāru īpašie piedāvājumi, turklāt Mārtiņš Sirmais aicina piedalīties pončiku ātrēšanas sacensībās (pieteikšanās šeit); plkst. 11.00 – receptes noslēpuma atklāšana un izgaršošana no “Tā pirmā pavāru grāmata 414 senas receptes no 18. gadsimta” kopā ar senu ēdienu recepšu pieradinātājām Indru Vīlisteri un Indru Bērziņu.
Tāpat arī Kokmuižas teritorijā, plkst. 11.00 tiekoties Kokmuižas pils dārzā pie sfēriskā saules pulksteņa, norisināsies ekskursija kopā ar vēsturnieci Inetu Amoliņu. Galamērķis – Kocēnu zirgaudzētava.
Kokmuižas pils dārzā plkst. 11.00 aicinām uz svētku atklāšanu – muižas dejas ar seno deju kolektīvu “Ballare” (Rīga) un “Magnolia” (Cēsis). Uzstāsies arī VPDK “Savieši”. Savukārt plkst. 14.00–14.15 būs skatāma deju grupas “Baltā” izrāde “Paradīze”. Jāpiemin, ka plkst. 19.40–19.55 izrāde būs skatāma arī Kokmuižas promenādē pie lielā vītola.
Kokmuižas dīķī plkst. 11.00–20.00 būs iespēja izbraukt ar laivu.
Kokmuižas pilī (tā būs atvērta apskatei) plkst. 11.30 būs skatāma Latvijas Leļļu teātra izrāde bērniem “Divi mazi mežonēni”, rosinot doties dabā, ļauties brīvībai, iztēlei un neapslāpētam bērnības garam.
Kokmuižas promenādē uz skatuves no plkst. 12.00 norisināsies Mākslas pikniks. Plkst. 12.00–12.40 svētku ieskandināšana ar Rūjienas Kultūras nama pūtēju orķestri “Tālavas taurētājs”, diriģents Gvido Brenčevs. Plkst. 13.00–14.00 – grupas “Sunny Groove Dixie” koncerts. Plkst. 14.30–15.30 aicinām uz grupas “The Coco’nuts” koncertu. Plkst. 16.00–17.00 skanēs dziesmas kopā ar latviešu mūzikas duetu “Čipsis un Dullais”. Plkst. 20.00–21.15 aicinām uz vakara koncertu ar grupu “Tautumeitas”, piedaloties arī deju grupai “Baltā”. Savukārt plkst. 21.30–01.30 būs balle kopā ar grupu “Ceļojums”.
Kokmuižas klētī (Kocēnu bibliotēkas Velvju zālē) plkst. 12.00–13.00 aicinām uz nopietniem un arī kurioziem medību stāstiem, ar tiem dalīsies Jānis Ence. Jāpiemin, ka no 9. septembra līdz 16. oktobrim klētī būs skatāma Jāņa Ences medību trofeju ekspozīcija un Annijas Ratnieces fotogrāfiju izstāde “Medību mirkļi”.
Kokmuižas senajā saimniecības ēkā “Kokmuiža” (Jāņa Ķenča iela 12) plkst. 13.00 uz lekciju “Galda noformējums svētkiem” un uz svinību galda dekorēšanas demonstrēšanu aicina Baiba Prindule-Rence. Plkst. 14.00 būs skatāma īsfilma ģimenēm ar bērniem “Zelta uzvedība. Galda kultūra”. Plkst. 14.30 aicinām uz sarunu ar Valmiermuižas alus saimnieku Aigaru Ruņģi un Valmiermuižas kultūras biedrības pārstāvi. Uzzināsim vairāk arī par zīmolu “Kokmuižas alus”, jāpiemin, ka pieaugušajiem būs iespēja alu degustēt. Plkst. 17.00–18.00 uzstāsies Katrīna Gupalo ar Imanta Kalniņa dziesmu programmu “7 skumjas zvaigznes”. Plkst. 18.00 būs skatāma franču komēdijas “Tāda ir dzīve” kino seanss. Režisori: Olivjē Nakače un Eriks Toledano. Lomās: Žans Pjērs Bakri, Žils Lelušs, Žans Pols Rūvs u.c.
Tāpat arī Kokmuižas svētkos plkst. 10.00–16.00 būs ZOO “Mežiņi” dzīvnieku sētiņa. Plkst. 10.00–16.00 interesentus uz mobilo staciju aicinās Valmieras Tūrisma informācijas centrs. Plkst. 11.00–16.00 norisināsies Kocēnu 38. skautu vienības darbnīcas un aktivitātes. Plkst. 11.00–17.00 ikviens aicināts piedalīties mālu darbnīcā kopā ar “Vaidavas Keramisti” un “Vaidava Ceramics”. Plkst. 13.00–17.00 būs izjādes ar Valmiermuižas zirgu staļļa ponijiem (maksas aktivitāte – 5 EUR/ aplis). Plkst. 11.00–16.00 aicinām Antas Ūsiņas un Lauras Graudiņas vadītā kaligrāfijas darbnīcā izveidot savu ielūgumu uz Kokmuižas svētkiem.
Svētku programmu vadīs Robijs Trankalis.
Kokmuižas svētki norisināsies jau devīto reizi.

Sansusī vakars Valmierā
2023-09-16 17:00 - 23:30 | Valmieras ūdens
Pirmā rudens mēneša viducī, 16. septembrī, Valmieras ūdens bioloģiskās notekūdeņu attīrīšanas iekārtu teritorijā (Grīšļu ielā 6) notiks Sansusī vakars kā ierasts trijās kārtās ar ķirsīti. Programmā gan kamermūzika un mūziķu kautiņu pusfināls, gan cirks no Somijas un 20 minūšu diskotēka. Teritorija apmeklētājiem tiks atvērta jau no plkst. 16.00, pirmais priekšnesums plkst. 17.00.
Vakara sākumā operdziedātājs un festivāla Sansusī izveidotajs Armands Siliņš-Bergmanis kopā ar sitaminstrumentālistu Reini Tomiņu izpildīs kamermūzikas programmu, kur centrā būs Andra Dzenīša cikls “Mēra dziesmas” (2022. gads) un Alises Rancānes svaigi uzrakstītais “Lauka galā” (pirmatskaņojums). Vakara vidus daļā būs Sansusī mūziķu kautiņu turnīra spraigs pusfināls, kurā jau zināms, ka piedalīsies ērģelnieks Oskars Kalniņš un saksofonists Rūdolfs P. Rubenis. Vakaru noslēgs fiziskā līdzsvara apšaubīšana un izpēte Somijas laikmetīgā cirka trupas “Lumo company”; izrādē “Fineline”; (https://www.lumocompany.com/fineline), kurā piedalās arī latviešu pianists
Ēvalds Lazarevičs. Vakara punkts uz “i” jeb ķirsītis – enerģijas izlāde 20 minūšu diskotēkā.
Apmeklētājiem uz vietas būs iespējams iegādāties dzērienus bārā un, pieturoties pie Sansusī tradīcijām, stiprināties ar veģetārām un vegānām maltītēm.
Biļetes iespējams iegādāties Sansusī mājaslapā šeit: https://sansusi.lv/events/sansusi-vakars-valmiera/.
Sansusī vakari aizsākās Rīgā 2014. gadā, kad festivāla Sansusī organizatori vēlējās plašākai publikai parādīt, kas notiek Aknīstē augusta otrajā nedēļas nogalē. Līdz šim vakari vairākkārt notikuši Rīgā un Cēsīs, un tagad biedrība centīsies izveidot tradīciju, ka katru gadu tie notiek arī Valmierā.
Pasākumu norisi finansiāli atbalsta Valsts Kultūrkapitāla fonds, Vidzemes plānošanas reģions un Valmieras novada pašvaldība.

Erudīcijas spēle "Zini! Mini! Uzzini!"
2023-09-20 18:30 - 21:00 | Valmieras Kultūras centrs, Rīgas iela 10, Valmiera, Latvija
Erudīcijas spēles “Zini! Mini! Uzzini!” jaunā, piektā sezona jau klāt!
Šoreiz sezona ilgs no septembra līdz maijam. Un pirmā spēle jau vairs nav aiz kalniem – tiksimies 20. septembrī plkst. 18.30 Valmieras Kultūras centrā!
Lai spēle būtu patīkamāka, aicinām līdzi ņemt savus iecienītākos našķus un dzērienus.
Dalības maksa no komandas: 20 EUR. Biļetes iespējams iegādāties tikai Valmieras Kultūras centra kasē.
Plašāka informācija un galdiņu pieejamība – www.ziniminiuzzini.lv
Mūsu atbalstītāji: Baseins “Rifs”, Berga vīns, Brain games, Kino “Gaisma”, Latvijas Leļļu teātris, Latvijas Nacionālā opera un balets, Līgatnes tīklu parks, Livo, LU Botāniskais dārzs, Mežpils alus, Neputns, Rūjienas saldējums, Saules rasa, Saules sveces, Siguldas zoodārzs, Vaidava ceramics, Valmieras teātris, Verry Berry.
Spēli organizē: Valmieras Kultūras centrs, VIJA creative.
Uz tikšanos spēlē!

Rudens koncertsezonas atklāšana. Ksenija Sidorova un SINFONIETTA RĪGA
2023-09-23 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
23. septembrī plkst. 19.00 Valmieras Kultūras centrā norisināsies rudens koncertsezonas atklāšanas koncerts ar Kseniju Sidorovu un SINFONIETTA RĪGA.
Ksenija Sidorova, akordeons
Sinfonietta Rīga
Diriģents Normunds Šnē
Programmā:
Jozefs Haidns Simfonija Remažorā Hob. I:93
Sergejs Ahunovs Čakona akoredonam, perkusijām un stīgu orķestrim
Sergejs Ahunovs Pasakalja vijolei, altam un stīgu orķestrim
Erki Svens Tīrs Phantasma
Ondržejs Adameks Ca tourne ça bloque
Kad 1791. gadā Jozefs Haidns pirmoreiz ierodas Londonā, viņu uzņem ar lielu sajūsmu – izslavētā Vīnes meistara pielūdzēju vidū ir gan mūziķi un politiķi, gan tirgoņi, akadēmiķi un pat karaliskā ģimene. Ar ovācijām tiek sveikta cēla svinīguma un eleganta humora pilnā Remažora simfonija – pirmā no kopskaitā divpadsmit meistara “Londonas simfonijām”.
Miglainā Albiona metropolē žilbinošu karjeru aizsākusi arī Sinfonietta Rīga 18. sezonas atklāšanas koncerta īpašā viešņa Ksenija Sidorova. Temperamentīgās akordeona vēstneses meistarīgā spēle un emocionāli niansētā izteiksme iedvesmojusi ne vienu vien komponistu. Viņu vidū arī Kijivā dzimušais Sergejs Ahunovs, kura pirms četriem gadiem sarakstītā Čakona veltīta izcilajai solistei.
Līdzīgi Ahunovam arī Hījumā iedzimtais Erki Svens Tīrs pirmos panākumus guvis kā rokmūziķis
un vēl aizvien savā jaunradē labprāt šķērso dažādu stilu aizliegtās robežas, savukārt čehu jaunās mūzikas pārstāvis Ondržejs Adameks iedvesmu smeļas atmiņās par tāltālām zemēm un novatorisku skaņrades veidu izzināšanā.
Pasākuma organizatori lūdz bērnu vecākus pirms biļetes iegādes rūpīgi izvērtēt bērnu līdz 7 gadu vecumam klātbūtni šajā koncertā!
Biļetes var iegādāties “Biļešu Paradīzē”: https://www.bilesuparadize.lv/lv/event/128649

Bērzaines Tautas nama amatierteātra izrāde “Vecie draiskuļi”
2023-09-28 20:00 - 21:00 | Kocēnu kultūras nams, Alejas iela 3, Kocēni
28. septembrī plkst. 20.00 Kocēnu Kultūras namā notiks Bērzaines Tautas nama amatierteātra izrāde “Vecie draiskuļi” (režisors Andris Liepiņš).
Lomās: Aivars Kangars, Aija Bille-Ļeščova, Andris Delviņš, Kristīne Čaune, Jānis Lārmanis, Regīna Šalte, Jānis Putniņš, Gunta Allika, Agita Dzene.
Mūzika: Guntars Aizupietis
Ieeja 3 eiro. Biļetes pirms pasākuma varēs iegādāties norises vietā – Kocēnu Kultūras namā.

Starptautiskajai senioru dienai veltīts koncerts un balle
2023-10-01 15:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
1.oktobrī plkst. 15.00 Valmieras Kultūras centrā norisināsies Starptautiskajai senioru dienai veltīts pasākums.
Koncertā klātesošos priecēs Valmieras Kultūras centra mākslinieciskās pašdarbības kolektīvi – VPDK “Gauja”, SDK “Gauja FIX”, vīru koris “Imanta”, kamerkoris “Kaķi”, izpildot gan skaistākās dejas no šīsvasaras svētkiem, gan kopīgi ar skatītājiem dziedot zināmas un iemīļotas dziesmas.
Pēc koncerta notiks lustīga balle ar grupu “Ziņģes brāļi”. Aicinām līdzi ņemt groziņu!
Ieeja bez maksas, saņemot ieejas karti Valmieras Kultūras centra kasē.

Nutriciologu vadīta lekcija "Imunitātes stiprināšana ar dabas vielām bērniem un pieaugušajiem"
2023-10-04 18:00 - 19:00 | Valmieras Kultūras centrs, Rīgas iela 10, Valmiera, Latvija
4. oktobrī plkst. 18.00 Valmieras Kultūras centrā notiks nitriciologu vadīta lekcija “Imunitātes stiprināšana ar dabas vielām bērniem un pieaugušajiem”.

Ģitāras virtuozi Gints Smukais un Ian Ethan Case (ASV) koncertprogrammā "Landscapes"
2023-10-05 19:00 - 20:00 | Kocēnu kultūras nams, Alejas iela 3, Kocēni
5. oktobrī plkst. 19.00 uz koncertprogrammu “Landscapes” Kocēnu Kultūras namā aicina ģitāras virtuozi Gints Smukais un Ian Ethan Case (ASV).
Karstasinīgi ritmi, melodijas un virtuozitāte. Akustisko ģitāru meistari Ian Ethan Case un Gints Smukais koncertā ievedīs klausītāju krāšņā muzikālajā ceļojumā,
Pēc 2018. gadā izdotā albuma “Earth Suite” (Candyrat Records), kurā piedalījās 12 viesmūziķi, 2023. gadā Ians Keiss atgriezīsies pie solo formāta, kas no jauna papildināts ar kājas perkusijām un jauniem elektroniskiem efektiem, kuri gaumīgi integrēti viņa meistarīgajā akustiskajā spēlē un nevainojamā dzīvās cilpas izmantošanā.
Abi mākslinieki izpildīs savu oriģinālmūziku, kā arī zināmas Latviešu un ārzemju melodijas, un demonstrēs ģitāras pirkstu spēles (“fingerstyle”) smalko mūzikas pasauli, kurā var satikties itin visi žanri.
Ieeja: 7 EUR.

Rikardiona koncerts "Dzeja. Akordeons. Latgale"
2023-10-06 19:00 - 20:30
Trīs vārdu salikums piecos koncertos veidos muzikāli skanīgu īpašu gaisotni, pirmatnīgas sajūtas, etnisko piederību, latgaļu unikālo vienkāršību un sirsnību. DZEJA. AKORDEONS. LATGALE mijiedarbosies savā starpā un veidos emocionālu daudzveidību.
Grundzāles kultūras nama vadītāja INGA RUKA-LAZDIŅA ir sākusi sacerēt savus dzejoļus jau no 10 gadu vecuma. Inga ir talantīga vairākās jomās. Viņas komponētā dziesma “Ko man ar Tevi padarīt” 1994. gadā “Mikrofona” aptaujā saņēma nominācijas “Gada debija” un “Lipīgākais meldiņš”. Toreiz no 80 dziesmām Raimonds Pauls piešķīra nomināciju tieši šai dziesmai. Inga ieguva atpazīstamību piedaloties televīzijas “Sirdsdziemu” raidījumā nodziedot dziesmu “Trīs dzejnieku mīlas vārdi”. Koncertos Inga izpildīs savus visskaistākos komponētos skaņdarbus un ļaus dzejai skriet pa Jūsu emociju tirpiņām.
Akordeons ir unikāls instruments, kurš ar pirmo skaņu spēj atvērt visciešākās dvēseles. Šī skaņa jau gadsimtiem ilgi veido pamatu tautasdziesmām, dziesminiekiem, etniskajai mūzikai un citiem daudz augstākiem žanriem. Akordeons RIKARDIONA dzīvē ir ienācis 21 gada vecumā. Toreiz jaunietis neaptvēra cik liela nozīme ir šim instrumentam viņa dzīvē. 2 gadi Rīgā pie privātskolotāja, vokālās stundas Cēsīs, 6 stundas dienā muzicējot, radās Rikardiona šedevri – “Odiņš”, “Mīlas tuksnesis”, “Gliemezis”, “Vilciens”, “Mākoņos”. No akordeona klasikas līdz viņa darbības vairākām virsotnēm – 1. vieta “OKARTES SKATUVE”, 1. vieta “LATVIJAS SIRDSDZIESMA”, 2016. gadā “BEZGALĪBAS BALVA”.
Latgaļu dvēsele JURIS OSTROVSKIS ar savu daiļradi ir iekarojis klausītāju sirdis visā Latvijā. Juris, kā jau kārtīgs patriots, savās dziesmās apdzied Latvijas dabu un cilvēkus. Jurim piemīt īstena latgaļu būtība un viņa sirsnība plūst kā Daugava caur Latviju. Jura komponētās dziesmas – “Daugaveņa”, “Viss tikai Tev”, “Hej bruoļ- latgalīt”, “Vacuoku sēta” ļaus Jums sajust latgaļu unikālo vienkāršību, sirsnību un neatņemamas Latvijas tautas vērtības.
Uzbursim īpašo gaisotni kopā!
Uz tikšanos.

Ričijs Rū 2 "Ceļojums uz Āfriku"
2023-10-07 14:00 - 15:00 | Valmieras Kultūras centra lielā zāle, Rīgas iela 10, Valmiera, Latvija
Ar jaunu koncertuzvedumu “Ričijs Rū 2// Ceļojums uz Āfriku” pie saviem skatītājiem dodas iemīļotais bērnu grāmatu varonis lācēns Ričijs Rū un viņa draugi.
Gaisa balons cēlās arvien augstāk un augstāk. Lācēnu pārņēma priecīgs satraukums. Šis bija viņa pirmais ceļojums. Ričijs pievēra acis un dziļi ieelpoja. Gaiss smaržoja pēc piedzīvojumiem!
Bērnu iemīļotais varonis lācēns Ričijs Rū ar gaisa balonu devies pie draugiem plašajā pasaulē.
Viņu jau gaida mērkaķītis Kikī, garā žirafe, zilonēns Bombero, lauva, rozā flamingo, mazais pingvīns un kāda ļoti īpaša satikšanās.
Iepazīsim lācēna Ričija Rū jaunos draugus un kopā dosimies krāšņā muzikālajā piedzīvojumā.
Koncertuzvedumā skanēs dziesmas no tikko iznākušās grāmatas un dziesmu albuma “Ričijs Rū rīko koncertu 2”.
Tāpat kopā nodziedāsim jau bērniem labi zināmos hitus “Ričijs Rū ar gaisa balonu” un “Ričijs Rū ar ģitāru”.
Koncertuzvedumā piedalīsies: Lauris Reiniks, Rūta Reinika – Preisa, Beāte Svarinska, Edgars Šteins, Anita Levša, Sofija Timma, Artūrs Fatjkins, Luīze Annija Zalcmane, Ričards Preiss un citi lācēna draugi.
Lai Ričijam Rū labs ceļavējš!

Andrejam Lihtenbergam 85. Koncerts "ZIEMEĻU SERENĀDE"
2023-10-08 15:00 - 16:30 | Valmieras Kultūras centra lielā zāle, Rīgas iela 10, Valmiera, Latvija
Septiņdesmito gadu zvaigzne Andrejs Lihtenbergs šogad atzīmētu savu 85. jubileju. Izcils balss tembrs, stalts, vīrišķīgs tēls un savas paaudzes pielūgsmes objekts.
Pēc īpaša klausītāju pieprasījuma turpinām koncertu sēriju „Andrejam Lihtenbergam 85. Ziemeļu serenāde”.
Koncertā apvienojušies mūsdienu vīrišķīgāko balsu īpašnieki – Normunds Rutulis, Mārtiņš Kanters un Andris Ērglis (Valmierā JĀNIS STRAZDIŅŠ), kuri izdziedās populārākās un mīlētākās Andreja Lihtenberga dziesmas – Deviņvīru spēks, Vakara dziesma, Ziemeļu serenāde, Tautas acis, Mazā Tu man patīc, Zemes vējš un daudzas citas septiņdesmito gadu melodijas, kas iesakņojušās no paaudzes paaudzē.
Koncerta muzikālo noformēju radīs grupa Jura Kristona vadībā – Edijs Šimiņš (bungas), Modris Laizāns (bass), Jānis Kalniņš (ģitāra), trio “Oranžās” (daiļvokāls), Zintis Žvarts (saksofons), Sandris Skeranskis (trompete), Ainars Ansons (trombons).
Koncerta režisors – Valdis Pavlovskis.

Marijas Naumovas jubilejas koncerts "FIESTA de MARIA”
2023-10-12 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Marijai jau kopš bērnības patīk rīkot svētkus. Tieši tāpēc, savas 2023. gada vērienīgās jubilejas – 30 gadi uz skatuves un dzīves rituma – 50, vēlas atzīmēt ļoti krāšņi un priecīgi. Mūsu Ziemeļzemes platuma grādos Saules gaisma un siltums ir ļoti maz, tāpēc Marija vēlas dāvāt publikai savu sen sapņos iedomātu koncertu “FIESTA de MARIA”. Muzikāls koncertšovs ugunīgi saulainos Latino ritmos. Šie svētki būs kā tāds neliels brazīļu festivāls, kurā mijiedarbosies kubiešu un meksikāņu deju ritmi, kā arī argentīniešu kaisle un Marijai tik mīļās Samba un Bossa Nova.
Uz skatuves būs brīnišķīgu mūziķu komanda un viesi no dažādām Saules siltuma apdāvinātām valstīm. Tādām kā Francija, Brazīlija, Čīle u.c.
Muzikālā materiāla aranžijas veidos patiesi fantastisks mūziķis, ģitāras virtuozs, komponists un Marijas, kā arī Latvijas mūziķu draugs no Parīzes – Sebastjens Žinjo (Sebastien Giniaux), (Francija), kurš šajā projektā būs tandēmā ar Žorisu Viskuesnelu (Joris Visquesnel), ( Francija). Sebastjens koncertā spēles ģitāru un čellu, bet Žoriss – brazīļu ģitāru Kovakinjo.
Uz skatuves viņiem piebiedrosies perkusionisti – Miguels H. Giraldi (Čīle) un Rodrigo Manfrinatti (Brazīlija).
Protams, arī Marijas ilggadējie skatuves partneri, Latvijā pazīstamie mūziķi: Rolands Beļēvičs (klavieres), Andris Buiķis (bungas), Norberts Skraucis (bass), Jegors Kovaikovs (ģitāra), Artūrs Noviks (bandeņions), Zintis Žvarts (saksafons), Normunds Piesis (trompete), Uldis Ziediņš (trombons).
Marijas jubilejas koncertā uz skatuves būs sagaidāmi arī viņas draugi – dziedātāja, aktrise Līga Robežniece (vokāls), projekta “Dejo ar zvaigzni” deju partneris – Agnis Rūja un dejotāja Viola Abramova, ka arī ugunīgā dejotāja no Brazīlijas – Vanessa. Neizpaliks arī pārsteiguma viesi.
Koncerta programmā skanēs: publikai zināmas un sen nedzirdētas dziesmas no Marijas gadu gaitā izloloto albumu klāsta, koncertu repertuāra un izrādēm – pavisam citā skanējumā. Maestro Raimonda Paula, Nika Matvejeva, Ivara Musta dziesmas ar apburošajiem Jāņa Petera, Imanta Ziedoņa, Guntara Rača, Valda Atāla, Ojāra Kalniņa, Marata Samauska un citu autoru vārdiem. Tiks iekļautas arī Marijas pašas īpaši radītās dziesmas Starptautiskā dziesmu konkursa ”Eirovīzija” skatuvei – “I wanna”, “Hey boy follow me” un daudzas citas melodijas, kas mīļas ne tikai dziedātājai, bet arī klausītājiem un skatītājiem.
Lai arī koncerts solās būt gana retrospektīvs, protams, skanēs pavisam jaunas dziesmas, kas tiek radītas tieši šiem jubilejas koncertiem, kā arī daži pasaules hiti, kuriem skanot, nav iespējams nosēdēt mierīgi uz vietas, jo tā vien gribās dejot.
Šie svētki nav iedomājami bez krāšņiem kostīmiem, dejām, negaidītiem viesiem un patīkamiem pārsteigumiem.
Dzīve, lai cik sarežģītiem scenārijiem rakstīta, ir kā šampanietis – dzirkstoša, neaizmirstama un unikāla!
Koncertu norises vietas un laiks:
24.08. / 19:00 Jelgava – Brīvdabas koncertzāle “Mītava”
25.08. / 19:00 Liepāja – Koncertdārzā “Pūt vējiņi”
26.08. / 19:00 Cēsis – Koncertzāle “Cēsis”
27.08. / 19:00 Jūrmala – Dzintaru koncertzāle
12.10. / 19:00 Valmiera – Kultūras centrs
13.10. / 19:00 Ogre – Kultūras centrs
14.10. / 19:00 Daugavpils Kultūras pils
15.10. / 18:00 Rēzekne – Latgales vēstniecība “Gors”
Biļetes iespējams iegādāties “Biļešu paradīze” kasēs, internetā: https://www.bilesuparadize.lv/lv/performance/26091
Pērkot 8 gb. un vairāk biļetes tiek piešķirta atlaide 10 %.
Organizators: SIA SINKOPA

"Kapteiņa Granta bērni"
2023-10-13 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Jau 6. oktobrī skatītāju vērtējumam tiks nodota Latvijas Jaunatnes teātra jaunā muzikālā izrāde “Kapteiņa Granta bērni”, kurā skanēs Imanta Kalniņa mūzika ar Knuta Skujenieka tekstiem.
Pirms 50 gadiem izrāde “Kapteiņa Granta bērni” tika iestudēta Jaunatnes teātrī, tādēļ daudzu atmiņā vēl ir Andra Freiberga monumentālā scenogrāfija un Māras Ķimeles režija. Šoreiz Žila Verna vērienīgā romāna iestudējumu veido režisore Laila Kirmuška, bet uz skatuves būs
redzami Jānis Skanis vai Imants Vekmanis (kapteinis Grants), Miks Galvanovskis (kapteinis Džons Mengls), Jānis Kirmuška (Paganels), Edgars Lipors (lords Glenervens), Zane Vaļicka (lēdija Glenervena), Māris Skrodis (Talkavs un Toms Ostins), Sandija Misika (Mērija), Sandis Bergholds (Roberts), Dzintars Lipors (Airons un Tirgotājs), Madars Zvagulis (pulkvedis Maknebs) un citi aktieri. Horeogrāfijas izrādei veido Sanita Misika, skaņdarbu muzikālās aranžijas – Raitis Aukšmuksts, bet izrādes vokālais pedagogs ir dziedātājs Juris Vizbulis.
“Pēc rokoperas “Mauglis”, kas tika atzīta par 2021. gada izcilāko kultūras pasākumu un Covid-19 mājsēdes dēļ arī par programmā “Latvijas Skolas soma” skatītāko izrādes ierakstu, “Kapteiņa Granta bērni” ir nākamais Latvijas Jaunatnes teātra lieluzvedums, kurā bez aktieriem piedalīsies arī vairāki desmiti tautas deju ansambļa “Dzintariņš” dejotāji un Latvijas Jaunatnes teātra studijas audzēkņi”, stāsta izrādes producents Juris Millers. “Šis ir aizraujošs, negaidītiem pavērsieniem un piedzīvojumiem bagāts stāsts visai ģimenei, kuru īpaši paspilgtina Imanta Kalniņa un Knuta Skujenieka leģendārās dziesmas.” Režisore Laila Kirmuška piebilst: “Šī izrāde būs par drosmi, mīlestību, pārbaudījumiem un piedzīvojumiem.
Skatoties uz paša kapteiņa Granta bērniem varu teikt – nekad nevajag ļauties izmisumam. Drosme atsver visu!”
Muzikālās izrādes “Kapteiņa Granta bērni” pirmizrāde notiks Ādažu kultūras centrā 6. oktobrī, kam sekos izrādes Ogrē (7. oktobrī), Rīgā, VEF kultūras pilī (8. oktobrī – izsludināta arī papildizrāde!), Valmierā (13. oktobrī), Ventspilī (15. oktobrī), Jelgavā (21. oktobrī), un
Liepājā (22. oktobrī). Jau šobrīd ir nopērkamas biļetes arī uz 2024. gadā paredzētajām izrādēm Ulbrokā, Jēkabpilī, Cēsīs un Siguldā. Izrāde ir iekļauta programmā “Latvijas Skolas soma”, bet biļetes var iegādāties “Biļešu paradīzē”!

Koncerts "Valmieras Vītolsvētki"
2023-10-14 14:00 - 15:30 | Valmieras Sv. Sīmaņa baznīca
14. oktobrī plkst. 14.00 Valmieras Sv. Sīmaņa baznīcā norisināsies koncerts “Valmieras VĪTOLSVĒTKI”. Atzīmējot komponista Jāzepa Vītola 160. jubilejas gadu, koncertā izskanēs skaistākās Jāzepa Vītola komponētās dziesmas.

Koncertā piedalīsies:
vīru koris “Imanta” (mākslinieciskā vadītāja Marika Rolmane, vokālā pedagoģe Solvita Eliņa, koncertmeistare Līga Ivāne);
sieviešu koris “Ausma” (mākslinieciskā vadītāja Vita Grīnhofa, kormeistare Diāna Prande, koncertmeistare Dzintra Vīcupe);
Līga Ivāne (ērģeles),
Maija Ozola (vijole)

Ieeja par ziedojumiem.

Rudens ražas balle ar grupu "Sestā jūdze"
2023-10-14 21:00 - 2023-10-15 02:00 | Kocēnu kultūras nams, Alejas iela 3, Kocēni
14. oktobrī Kocēnu Kultūras namā norisināsies Rudens ražas balle ar grupu “Sestā jūdze”.
Ieeja no plkst. 21.00, balle – no plkst. 22.00. Pasākums notiks pie galdiņiem, aicinām līdzi ņemt groziņu.
Ieeja: 10 EUR.
Plašāka informācija, zvanot pa tālruni 22005508 (Ilona Migla).

Laikmetīgās dejas izrāde bērniem "Eksperiments ar apskāvienu"
2023-10-15 16:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
15. oktobrī plkst. 16.00 Valmieras Kultūras centrā notiks Laikmetīgās dejas izrāde bērniem “Eksperiments ar apskāvienu”.
Izrāde ir plānota kā jautra rotaļa, kur izrādes dalībnieki kopā ar skatītājiem meklēs ceļu uz apskāvienu, un, lai to izdarītu, ir jāizmēģina dažnedažādi apkampienu veidi. Izrādē caur kustību tiek izdzīvoti dažādi attiecību varianti, kuros izrādes tēli grib veidot kontaktu, taču nespēj atrast kopīgu valodu.
Izrādes mērķis ir veicināt mazo skatītāju asociatīvo domāšanu, kā arī iepazīstināt bērnus ar laikmetīgo deju viņiem saprotamā valodā. Izrāde “Eksperiments ar apskāvienu” katram no skatītājiem būs savs unikāls piedzīvojums, balstoties personīgajā pieredzē, tajā pašā laikā
izrādes valoda visiem ir saprotama, jo tiks runāts caur pieskārienu. Izrādei ir interaktīvs raksturs, izrādes laikā bērniem tiek dota iespēja iesaistīties un pārbaudīt, kāds apskāviens ir vislabākais un patīkamākais.
Viens no šīs izrādes mērķiem ir panākt mazo skatītāju interesi procesā uz skatuves un dabisku iesaisti risinājumu meklēšanā, kur katrs bērns, iespējams, sniegs savu pienesumu izrādei.
Pieskāriens ir nozīmīgs komponents ikvienu attiecību veidošanā. Apskāviens ir dabisks veids, kā paust rūpes un mīlestību, un tas spēj būt pat dziedinošs.
Izrāde ir piemērota bērniem vecumā no 3 – 8 gadiem un pieaugušajiem.
Radošā komanda:
režisore – Antra Austriņa,
horeogrāfi un izpildītāji – Alise Putniņa, Katrīna Albuže un Nauris Miķelis Goba
kostīmu māksliniece – Anete Agneta Krišjanova
producente un projekta vadītāja – Diāna Trope
Ieeja bez maksas, ar ielūgumiem, kas pieejami “Biļešu Paradīzē”.
Pasākums norisinās ar Valsts kultūrkapitāla fonda atbalstu.
Foto: Margarita Germane

Improvizācijas šovs SPIEDIENS
2023-10-19 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
19. oktobrī plkst. 19.00 Valmieras Kultūras centrā notiks improvizācijas teātra “SPIEDIENS” šovs!
Kas ir improvizācijas šovs “SPIEDIENS”?
Radošā apvienība “SPIEDIENS” ir izklaide tās vislabākajās tradīcijās. 2009. gadā sācies kā neliels improvizācijas teātris, tas izaudzis līdz vienam no lielākajiem improvizācijas šoviem un zīmoliem Latvijā. “SPIEDIENS” ir improvizācijas izrāde ar šova elementiem, ko veido īsas, iepriekš nesagatavotas etīdes, un kuru galvenās vadlīnijas nosaka skatītāji.
“Arī šogad SPIEDIENS galvenais mērķis ir nemainīgs – izSPIEST smaidu un smieklus no jums – vismīļākajiem skatītājiem,” stāsta radošās apvienības “SPIEDIENS” pārstāvji.
Šovā piedalīsies Līga Kausa, Oskars Kozlovskis un Artūrs Breidaks.
Biļetes: 10 EUR. Ar Valmieras kultūras karti 1 EUR atlaide. Biļetes: https://www.bilesuparadize.lv/lv/event/131080

VPDK "Pūrs" tautas deju koncerts "...un ir labi"
2023-10-21 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
21. oktobrī plkst. 18.00 Valmieras Kultūras centrā notiks VPDK “Pūrs” tautas deju koncerts “…un ir labi”. Koncertā piedalīsies gan VPDK “Pūrs”, gan draugu kolektīvi.
“Esam piedzīvojuši savu dzimšanu šoruden un jau 21.oktobrī svinēsim savu pirmo oficiālo koncertu! Uz Valmieras Kultūras centra skatuves ciemos uzņemsim mūsu kaimiņus VPDK “Gauja”, viesus no Rīgas – VPDK “Teiksma”, VPDK “DeTeiksma” un VPDK “Vektors”, kā arī Siguldas VPDK “Dūka” un VPDK “Jumis” no Priekuļiem. Priecāsimies par kopā būšanu! Uz tikšanos!” saka VPDK “Pūrs”.
2023.-2024. gada sezonu Valmieras Kultūras centra paspārnē uzsāka D grupas vidējās paaudzes deju kolektīvs “Pūrs”, kas izveidots, apvienojot labāko no saviem priekšgājējiem – “Agrās Rūsas” un “Pastalnieki”. Tā vadība uzticēta Jānim Psjukam.
Ieeja: 5 EUR. Ar Valmieras kultūras karti 1 EUR atlaide. Biļetes – “Biļešu Paradīzē”.

Koncertuzvedums "ATGRIEŽAMIES LATGOLĀ"
2023-10-22 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
Latgales cilvēku spēks un humora dzirksts, kā arī vairāk nekā 100 nospēlētas “Latgola.lv” izrādes iedrošinājušas autorus veidot koncertuzvedumu “Atgriežamies Latgolā”. Šajā kompānijā ir apvienojušies režisors Valdis Lūriņš, komponists Valdis Zilveris, dziesmu tekstu autors Jānis Peters, Latvijas Nacionālā teātra aktieri un grupa “Baltie lāči”. Latgaliešu stāstus pierakstījusi Danskovīte, īstena latgaliete, kuru Latvijā pazīstam kā “Ontana un Annes” radītāju.
Un kas gan var būt interesantāks par patiesiem stāstiem!… Stāstiem, kuros klausoties mute paliek vaļā:” Ej nu ej!, Nelej!, Vai tiešām tā var būt?”…Latgales stāsti ir stipri un krāsaini kā Latgales keramika. Daudzus Baltinavas stāstus jūs esat iepazinuši Danskovītes lugās, arī Nacionālā teātra izrādēs “Latgola.LV” divās sērijās, kur daļēji mēģinājām runāt latgaliski.
Lai kādi vēji ir pūtuši, Latgale, kā Latvijas priekšpostenis, ir turējusies godam Jo, ja šim novadam dara pāri, latgalietis var būt strašnis. Ja vajag, mietu paņems rokās!
Latgales stāstus izspēlēs un izdziedās Nacionālā teātra aktieri Indra Burkovska, Dace Bonāte, Anna Klēvere, Voldemārs Šoriņš u.c., Dzejnieka Jāņa Petera “Latgales.lv” tekstos un komponista Valda Zilvera mūzikā būsim kopā arī ar īsteniem Latgales patriotiem – grupu “Baltie lāči” un solistu Andri Baltaci.
Režisors Valdis Lūriņš aicina: “Cerams, ka skatītāju sirdis uzrunāsim ar komiskām un reālām epizodēm, muzikālu dauzīšanos, kā arī sadziedāsimies labi zināmajās un trakajās latgaliešu dziesmās.”

Erudīcijas spēle "Zini! Mini! Uzzini!"
2023-10-24 18:30 - 21:00 | Valmieras Kultūras centrs, Rīgas iela 10, Valmiera, Latvija
Erudīcijas spēles “Zini! Mini! Uzzini!” piektās sezonas otrā jau klāt!
Tiksimies 24. oktobrī plkst. 18.30 Valmieras Kultūras centrā!
Lai spēle būtu patīkamāka, aicinām līdzi ņemt savus iecienītākos našķus un dzērienus.
Dalības maksa no komandas: 20 EUR. Biļetes iespējams iegādāties tikai Valmieras Kultūras centra kasē.
Plašāka informācija un galdiņu pieejamība – www.ziniminiuzzini.lv
Mūsu atbalstītāji: Baseins “Rifs”, Berga vīns, Brain games, Kino “Gaisma”, Latvijas Leļļu teātris, Latvijas Nacionālā opera un balets, Līgatnes tīklu parks, Livo, LU Botāniskais dārzs, MareCrafts, Mežpils alus, Neputns, Rūjienas saldējums, Saules rasa, Saules sveces, Siguldas zoodārzs, Vaidava ceramics, Valmieras peldbaseins, Valmieras teātris, Very Berry.
Spēli organizē: Valmieras Kultūras centrs, VIJA CREATIVE.
Uz tikšanos spēlē!

"Iluzionists Edžus ūdenī"
2023-10-27 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Karājoties gandrīz stundu ar galvu uz leju 40 metru augstumā, ko tiešraidē skatījās vairāki tūkstoši cilvēku, Iluzionists Edžus izsludina aizraujošu ilūzijas šovu tūri pa Latviju. Šā gada rudenī skatītājus sagaida šovi ar jauniem un pārsteidzošiem trikiem, kas Baltijas valstīs vēl līdz šim nav redzēti.
Iluzionists, kam TikTok seko vairāk kā 270 000 cilvēku un, kurš savu vārdu ir ierakstījis Ginesa rekordu grāmatā, savā šovā rādīs ilūzijas, kas pārsteigs ikvienu apmeklētāju.
“Veidojot šovu, iedvesmojos no pasaules slavenākajiem iluzionistiem kā Harija Hudīni, Deivida Bleina, Deivida Koperfīlda un citiem, lai pēc vakara ikviens varētu būt gandarīts par lieliski pavadītu laiku,”– saka Iluzionists Edžus.
Ar pārsteigumu, spriedzes un humora piepildīto šovu, Iluzionists priecēs 7 Latvijas pilsētās: Rīgā, Jelgavā, Valmierā, Liepājā, Ventspilī, Jēkabpilī un Bauskā!
“Demonstrēšu izbēgšanu no ūdens kastes, būs stand-up komēdija, roku veiklības triki, hipnoze, asprātīgas psiholoģiskas spēles ar skatītājiem un mēģināšu radīt cilvēkos izbrīnu vēl dažādos citos veidos!”– turpina Iluzionists Edžus. Šovos piedalīsies arī izcilais bundzinieks Sanijs Bondars, kurš šovu atspirdzinās ar kolosālu sitaminstrumentu pavadījumu.
Iluzionista Edžus šovu biļetes var iegādāties: https://ticketshop.lv/lv/groups/27
Informācija par mākslinieku pieejama viņa mājaslapā www.iluzionisti.lv
Sekot Iluzionistam Edžum var arī viņa soctīklos:
TikTok: www.tiktok.com/@iluzionists_edzus
YouTube: https://www.youtube.com/IluzionistsEdzus
Instagram: https://www.instagram.com/iluzionists_edzus/

Grupas "AUĻI" divdesmit gadu jubilejas koncerts "Deviņvīru spēks"
2023-10-28 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
Svinot 20 gadu jubileju, 2023.gada rudenī dūdu un bungu grupa «Auļi» aicina klausītājus koncertu sērijā «Deviņvīru spēks» atskatīties uz paveikto. Pirmais jubilejas tūres koncerts notiks jau 29.septembrī Kultūras centrā «Ulbrokas Pērle».
Grupas līderis Kaspars Bārbals teic: «Šajos gados esam veiksmīgi sadarbojušies ar dažādiem dziedātājiem no dažādām pasaules valstīm, un šādu sadarbību vēlamies atspoguļot arī mūsu koncertos. Saprotot, ka nevarēsim uzaicināt visus mūsu draugus uz katru tūres koncertu, esam izstrādājuši unikālu risinājumu: «Auļi» uzstāsies dzīvajā, bet dažādi dziedātāji pievienosies caur video ekrānu. Piedzīvosim atkalredzēšanos ar mongoļu rīkles dziedātāju Batzorig Vaanchig, madagaskariešu dziedātāju Kilema un daudziem citiem. Arī «Tautumeitas» neizpaliks! Savas darbības laikā «Auļi» izdevuši vienpadsmit mūzikas albumus. Klausoties dziesmas un stāstus, kā arī, skatoties video, koncertu apmeklētājiem būs iespēja kopā ar «Auļiem» izdzīvot spilgtākos divdesmitgades mirkļus.»
Kā īpašs viesis jubilejas koncertos piedalīsies dziedātājs Andrejs Planders, kurš jau pašā pirmajā Auļu albumā iedziedāja leģendāro «Sūda dziesmu»: «Divdesmit gadu laikā – kopš pašiem «Auļu» sākumiem – mani ceļi ir bieži krustojušies ar šo grupu. Tāpēc esmu priecīgs, ka beidzot esmu kļuvis par pilntiesīgu grupas dalībnieku!» Savukārt komponists Mārtiņš Miļevskis pauž: «Lai gan nebiju klāt «Auļu» pirmsākumos, beidzamajos desmit gados esmu aktīvi iesaistījies grupas darbībā gan kā mūziķis, gan komponists. Īpaši lepojos ar kompozīcijām, kurās esmu spējis apvienot «Auļu» vareno skanējumu ar dziedātāju balss kolorītu. Koncertos piedalīšos ne tikai kā instrumentālists, bet arī kā dziedātājs.»
«Speciāli koncertprogrammai «Deviņvīru spēks» sadarbībā ar meistaru Rihardu Valteru esam radījuši jaunu lielo celma bungu, kas ir vēl lielāka par iepriekšējo. Bungas radīšanas procesu varēja vērot «Auļu» sociālajos tīklos, un tā būs redzama un dzirdama mūsu koncertos,» atklāj bundzinieks Kaspars Indrēvics, savukārt grupas dalībnieks – video operators un dūdinieks Gatis Indrēvics – pauž: «Man kā «Auļu» dalībniekam vienmēr ir bijis svarīgi līdzās Auļu mūzikai radīt arī iespaidīgus mūzikas video, kur izceltas «Auļu» bungu un dūdu īpatnības un Latvijas dabas skaistums. Manis veidotie video darbi būs izteiksmīgs papildinājums «Auļu» dzīvajam izpildījumam tūrē.»
Grupa «Auļi» dibināta 2003.gada maijā, kad Mikus Čavarts apvienoja tobrīd aktīvākos dūdu un celma bungu spēlētājus Latvijā. Arī grupas nosaukumam ir divas nozīmes: zirgu auļi, kuri mums saistās ar bungu ritmiem, un aulis kā sens kokā uzvelkams bišu strops.
Bišu skaņā saklausāma dūdām līdzīga dūkšana.
Šo gadu laikā «Auļu» sastāvs nedaudz mainījies, un bijusi arī iespaidīga sadarbība ar citiem mūziķiem, taču šobrīd «Auļu» aktīvajā sastāva dzirdami bundzinieki Kaspars Indrēvics, Mārtiņš Miļevskis, Edgars Krūmiņš, Edgars Kučiks, dūdinieki Kaspars Bārbals, Edgars Kārklis, Leanne Barbo, Gatis Indrēvics, Normunds Vaivads, basists Gatis Valters un dziedātājs Andrejs Planders.
Grupas «AUĻI» jubilejas tūres koncerti notiks:
29.septembrī plkst. 19.00 Kultūras centrā «Ulbrokas Pērle»
7.oktobrī plkst. 19.00 VEF Kultūras pilī
13.oktobrī plkst. 19.00 Koncertzālē «Cēsis»
26.oktobrī plkst. 19.00 Ogres Kultūras centrā
20. oktobrī plkst. 19.00 Līvānu Kultūras centrā
27.oktobrī plkst. 19.00 Latgales Vēstniecībā GORS
28.oktobrī plkst. 18.00 Valmieras Kultūras centrā
4.novembrī plkst. 18.00 Tukuma pilsētas Kultūras namā
10.novembrī plkst. 19.00 Liepājas koncertzālē “Lielais Dzintars”
15.novembrī plkst. 19.00 Jelgavas Kultūras namā
17.novembrī plkst. 19.00 Teātra namā «Jūras vārti»
Biļetes uz grupas «AUĻI» koncertiem var iegādāties «Biļešu Paradīzes» tīklā.

Mūzikls "Karlsons"
2023-10-29 16:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
Mūzikls “KARLSONS”
Brālītis un Karlsons, kas dzīvo uz jumta ir aizraujošs stāsts par pieaugušo un bērnības pasauli. Par daudzveidīgo, krāsaino fantāzijas pasauli, kurā mēs visi dzīvojam. Iestudējums – muzikāla piedzīvojumu spēle KARLSONS domāta tiem, kuri nav aizmirsuši savu bērnību, savus sapņus.
Tātad – mums visiem. Kā formulējis Ērihs Kestners: “Bērniem no astoņiem līdz astoņdesmit gadiem.” Spēle būs šī Operetes teātra iestudējuma būtība, – tēlu attiecībās, novērtējumos un gribas darbībās. Kurš kuru pārspēs, pārspēlēs? Vai iespējama šo divu pasauļu satikšanās?… Kaut vai spēlē, fantāzijās… Dzīves spēlē? Noteikti! Ja abas šīs pasaules vieno sapnis. Sapnis, kura aizsākums ir bērnībā.
Karlsons lido atkal un piedzīvojumi turpinās! Lai arī vecāki Brālītim nopērk suni, lai viņš nejustos vientuļi, tik un tā Karlsons ir daudz labāks rotaļu biedrs, jo Karlsons allaž ir gatavs draiskulībām. Spēlei un improvizācijai ir viens dzinējspēks – akumulēt enerģiju un prieku gan spēlētājos, gan skatītājos. “Es gribu priecāties, citādi nepiedalos,” saka Karlsons. Līdzdarbojies bulciņu dzīrēs, spokojies, lido un palaidņojies kopā ar Karlsonu un Brālīti!
“Karlsons – atraktīva, asprātīga luga par pieaugušo un bērnības krāsaino fantāziju pasauli ar noslēpumu, jo daudzi ir mēģinājuši minēt Karlsona mīklu – kas viņš īstenībā ir; Brālīša fantāzija vai tiešam reāla būtne? Šīs iestudējums ir labs izaicinājums jauniem operetes māksliniekiem. Kā formulējis Ērihs Kestners – īsta pasaku grāmata ir domāta bērniem no astoņiem līdz astoņdesmit gadiem. Mēs arī pieturēsimies pie šīs domas izrādē”, saka izrādes režisors Valdis Lūriņš.
Muzikāla piedzīvojumu spēle bērniem veidota pēc Astrīdas Lindgrēnes mūzikla motīviem.
Lomās: Kārlis Rūtentāls, Megija Krista Strautmane, Laura Purena-Kancāne, Tatjana Kalniņa vai Sabīne Krilova, Anastasija Dolgoņenko vai Elīna Avotiņa, Patrīcija Kozlovska vai Henrijs Kozlovskis, Elīna Bojarkina vai Sandija Dovgane, Inmārs Sikle, Adams Vaicis, Mārtiņš Gailis vai Dāvids Loks un arī instrumentālā grupa džeza pianista Madara Kalniņa vadībā.
Iestudējuma atjaunojums. Oriģināla radošā komanda: režisors Valdis Lūriņš, horeogrāfs Alberts
Kivlenieks. scenogrāfs Oskars Dreģis, kostīmu māksliniece Juta Ķimmenīte.
Muzikālais vadītājs Madars Kalniņš.
Biļetes var iegādāties «Biļešu Paradīzes» kasēs
https://www.bilesuparadize.lv/lv/performance/14379.
Izrādei nav vecuma ierobežojuma, taču ieteicamāk apmeklēt bērnam no 4 gadu vecuma; bērniem no 4 gadu vecuma biļete ir jāiegādājas,
ja arī atsevišķa sēdvieta netiek aizņemta.
Ar Goda ģimenes apliecību (3+ Ģimenes karte) – 40% atlaide; pensionāriem, cilvēkiem ar invaliditāti un ISIC kartes īpašniekiem – 20% atlaide.
Vairāk informācijas: www.facebook.com/OperetesTeatris, www.operetesteatris.lv

Izrāde "Tāda es esmu"
2023-11-01 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Šī gada oktobrī uz skatuves atgriežas populārā stand-up komēdija „Tāda es esmu”– komiski nopietns mēģinājums celt latviešu sievietes pašapziņu.
Galveno lomu izrādē attēlos aktrise Zane Daudziņa, uzdodot skatītājiem jautājumu – vai ir kāda ķermeņa daļa, ar ko jūs pats esat apmierināts. Vēlamā atbilde? – Tai būtu jābūt galvai.
Ja Holivudas Bārbija (Kinokomēdija “Bārbija” 2023. Rež.Grēta Gērviga) piedzīvo eksistenciālo krīzi dēļ celulīta un plakanajām pēdām, ko grūti ielikt smalkajās kurpītēs, tad Izrāžu apvienības „Pannas Teātris ” izrāde „Tāda es esmu” ar Zani Daudziņu galvenajā lomā ir absolūti atklāts latviešu sievietes miesas stāsts, kurā tiek veikta pilnīga ķermeņa inventarizācija un apkopota intīmo zonu bilance:
– vai dibens nav par lielu un krūtis par mazu?
– vai esi bijusi laba meitene, neesi par daudz ēdusi un par ilgu skatījusies televizoru?
– skūt vai epilēt?
– masēt ar medu vai karstajiem akmeņiem?
– botulīns vai jau skalpelis?
– bet varbūt vienkārši pierīties, jo tāpat neviens tevi nemīl?
Lielu daļu ikdienas enerģijas sievietes patērē sava ārējā tēla radīšanai un saglabāšanai. Noņemoties ar ārējiem parametriem, sieviete aizmirst savu patieso vērtību, kas ne vienmēr slēpjas jaunā smaržu pudelītē, krūšu palielināšanas operācijā vai šikā dizainera somiņā. Bet ja sabiedrība to padara par galveno sievietes dzīvē, vai nevar pienākt situācija, kad gribēsim veikt plastisko operāciju Brīvības pieminekļa Mildai? Ja tā ieskatās, viņa arī nav nekāda perfektā.
Savukārt, vīriešiem izrādes veidotāji atgādina – par mazāku naudu ikviens vīrietis varētu dabūt vairāk, ja no savas sievietes
nepieprasītu to, kā viņai nav.
Sieviete ir labākais, kas Latvijā ir. To izrādē atgādinās:
aktrise Zane Daudziņa,
režisors Juris Rijnieks,
dramaturģe Aiva Birbele,
un izrāžu apvienības „Pannas Teātris” komanda.
Izrāde būs skatāma vairākās Latvijas kultūras vietās.
Biļetes Biļešu Paradīze kasēs.
Informācija:
www.pannasteatris.lv
www.facebook.com/PANNASTEATRIS
www.instagram.com/pannasteatris/

"Dzelzs Vilks" koncerts "Jauni 30"
2023-11-03 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
“Dzelzs vilks” dodas vērienīgā Latvijas tūrē
Viena no jaudīgākajām latviešu rokgrupām “Dzelzs vilks”, atzīmējot vairāk nekā 30 gadus uz skatuves un svinot nesen iznākušo albumu “Jauni”, dodas līdz šim vērienīgākajā apvienības koncertturnejā “Dzelzs vilks. Jauni 30”. Koncertu sēriju grupa atklās 30. septembrī “Dzelzs vilka” mītnes pilsētā Siguldā, pirmoreiz piedāvājot albumu “Jauni” vinila plates izdevumā.
“Dzelzs vilka 30 gadu jubileju 2021. gadā svinējām klusāk, jo lielāki pasākumi nevarēja notikt, bet šogad ar grupas jaunāko studijas albumu “Jauni” azotē esam nolēmuši atzīmēt šo jubileju lielākā koncertturnejā, ņemot līdzi spilgtāko Dzelzs vilka mūzikas bagāžu un raugoties nākotnē ar jaunu mūziku,” par gaidāmo koncerttūri stāsta “Dzelzs vilks” mūziķi.
“Dzelzs vilks” jau mazliet vairāk nekā trīs gadu desmitus ir eksplozīva parādība pie Latvijas rokmūzikas debesīm gan grupas skaņu ierakstos, gan uz koncertu skatuvēm. Ar 15 studijas albumiem un septiņām Latvijas Mūzikas ierakstu gada balvām azotē “Dzelzs vilks” nemainīgi pulcina koncertos visu paaudžu fanus, ik uzstāšanās reizē noturot klausītājus uz spēcīga rokmūzikas viļņa.
Grupas klasika “Uijā uijā nikni vilki”, “Balerīna”, “Oranži mati”, “Ļauj man tevi” , kā arī jaunākās dziesmas no studijas albuma “Jauni” – topu virsotnes iekarojušās “Ir” un “Tu negaidīji rītu”, kā arī “Tās vēl nav beigas” no populārās kinofilmas “Klases salidojums” -, ir iegūlušas ne tikai raidstaciju viļņos, bet arī klausītāju sirdīs.
“Kad tiks nodibināta Latvijas rokenrola slavas zāle, “Dzelzs vilks” būs pirmajā pieciniekā no tajā iekļaujamajām apvienībām. [..] šī ir mūzika pieaugušiem cilvēkiem. Kuri vēl arvien ir jauni,” tā par grupas svaigāko albumu “Jauni” raksta kultūras žurnālists Toms Treibergs. “Šis albums ir tieši mums un par mums,” vērtē kritiķe Dace Volfa, bet kultūras un mūzikas žurnālists Kaspars Zaviļeiskis, raksturojot “Dzelzs vilka” jaunāko veikumu, izsaucas: “Joprojām krūtīs sit!”.
Grupu “Dzelzs vilks”1991. gadā Mālpilī dibinājis tās solists, ģitārists un dziesmu autors Juris Kaukulis, kura balss tembrs, harizmātiskā uzstāšanās maniere un nenogurdināmā enerģija nav sajaucama ne ar vienu citu. Grupas sastāvā šobrīd muzicē arī Kaspars Tobis (sintezatori), Mārcis Judzis (bungas) un Kārlis Alviķis (bass).
Koncertturnejā “Dzelzs vilks. Jauni 30” ar pilnu jaudu izskanēs gan klausītāju iemīļotas kompozīcijas, gan retāk atskaņoti skaņdarbi, gan arī “Dzelzs vilka” jaunākā daiļrade.
“Dzelzs vilks. Jauni 30” turnejas koncerti:
30. septembrī plkst. 19.00 kultūras centrs “Siguldas Devons”. Atklāšanas koncerts.
14. oktobrī plkst. 19.00 19.00 Kultūras centrā “Ulbrokas pērle”
19. oktobrī plkst. 19.00 Jelgavas Kultūras centrā
21. oktobrī plkst. 19.00 Tukuma pilsētas Kultūras namā
27. oktobrī plkst. 19.00 Ādažu Kultūras centrā
28. oktobrī plkst. 19.00 Alūksnes Kultūras centrā
3. novembrī plkst. 19.00 Valmieras Kultūras centrā
4. novembrī plkst. 19.00 Kuldīgas Kultūras centrā
10. novembrī plkst. 19.00 VEF Kultūras pilī
22. novembrī plkst. 19.00 Teātra namā “Jūras vārti” Ventspilī
24. novembrī plkst. 19.00 Krustpils Kultūras namā
25. novembrī plkst. 19.00 Liepājā, koncertzālē “Lielais dzintars”
30. novembrī plkst. 19.00 Ogres kultūras centrā

Tautas deju kolektīvu koncerts “Lai runā deja…”
2023-11-04 17:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
4.novembrī plkst.17.00 Valmieras Kultūras centrā tautas deju kolektīvu koncerts “Lai runā deja…”. Piedalīsies: TDA “Gauja”, VPDK “Gauja”, SDK “Gauja FIX”, TDA “Teiksma”, VPDK “Teiksma”, VPDK “DE Teiksma”, DA “Daiļrade”, DA “Daiļrade” (D grupa). Ieeja: 5 EUR
Biļetes var iegādāties “Biļešu Paradīze” kasēs un www.bilesuparadize.lv

Uzvedums “Daugava”. Brauns / Rainis / Čaks
2023-11-05 17:00 - 18:30 | Valmieras Kultūras centra lielā zāle, Rīgas iela 10, Valmiera, Latvija
5.novembrī plkst. 17.00 Valmieras Kultūras centrā uzvedums “Daugava”. Brauns / Rainis / Čaks.
Ieeja par ziedojumiem, bezmaksas ieejas kartes Valmieras Kultūras centra kasē.
Ādažu jauktais koris “Saknes” ir iestudējis Mārtiņa Brauna dziesmu ciklu “Daugava” ar Raiņa vārdiem, papildinot to ar vārsmām no A. Čaka poēmas “Mūžības skartie”. Abi darbi ir spilgts vēstījums par Latvijas tautas atmodu un valstiskuma veidošanos. Šodien Ukrainas un citu pasaules notikumu kontekstā neatkarības cīņu un tautas atmodas tēma ir ieguvusi jaunu aktualitāti. Krievija izsaka draudus arī Baltijas valstīm un visai rietumu civilizācijai. Tāpēc jo īpaši svarīgi ir tostarp ar mākslas izteiksmes līdzekļiem stiprināt un vairot mūsdienu sabiedrības izpratni par patriotismu, nacionālo pašapziņu, valsts suverenitāti un tās cenu.
Īsumā par darbiem. M. Brauna cikls tika sarakstīts 1988. gadā iestudējumam “Daugava” Valmieras teātrī, un viens no tā skaņdarbiem “Saule, Pērkons, Daugava” ir kļuvis par tautas atmodas himnu. 2018. gadā šo ciklu ieskaņojis Latvijas Radio koris S. Kļavas vadībā, atsevišķi cikla skaņdarbi ir iekļauti Dziesmu svētku repertuārā, taču kopumā cikls “Daugava” nav plaši iestudēts. A. Čaka poēma “Mūžības skartie”, kas stāsta par 1. pasaules kara notikumiem un latviešu strēlnieku likteņiem, ir Latvijas kultūras kanona stūrakmens.
Jauktais koris “Saknes” ir izveidojis programmu, kurā izskan pilns M. Brauna cikls “Daugava” savienojumā ar poēmas daļu “Sprediķi Piņķu baznīcā” un vēl vairākām vārsmām. Programma ir veidota kā vienots stāsts par Latvijas ceļu uz valstiskumu. Muzikālo ciklu atskaņo jauktais koris “Saknes” diriģenta Ārija Ādamsona vadībā. Muzikālo pavadījumu (sintezators) izpilda kora koncertmeistars Austris Kalniņš.
Dzeju lasīs mūsu kora dalībnieks un šīs idejas autors Artis Virsis. Programmas režiju veidojis Valmieras teātra aktieris Januss Johansons, kas ir piedalījies arī “Daugavas” pirmajā iestudējumā 1988. gadā un smalki pārzina darba muzikālā un dramaturģiskā materiāla nianses.

“Alise Brīnumzemē”. "Mūzika Tev" koncertu cikls skolu jaunatnei
2023-11-07 12:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
MŪZIKA TEV ir VSIA “Latvijas Koncerti” radīts un jau vairāk nekā 20 gadu īstenots četru izglītojošo koncertu cikls skolēniem un jauniešiem. “Mūzika Tev” klausītāji no izglītības iestādēm visā Latvijā mācību gada laikā apmeklē četrus tēmās, muzikālajā saturā un kultūras kontekstā atšķirīgus koncertus.
Koncerti tiek veidoti tā, lai ieinteresētu un izglītotu gan tos bērnus un jauniešus, kuri padziļināti interesējas un apgūst mūziku, gan tos, kuri mācās vispārizglītojošajās skolās. Šogad pirmo reizi koncerti notiks arī Valmieras Kultūras centrā. Jau varam tagad pateikt, ka koncerti būs ne tikai izglītojoši un ļaus skolēniem labāk iepazīt un iemīlēt dažādo mūzikas pasauli, bet arī izklaidējoši un jaudīgi,
piedaloties Latvijas populārākajiem un iemīļotākajiem mūziķiem. Koncerti norisināsies 7. novembrī, 12. decembrī, 23. janvārī un 19. martā plkst. 12.00 un 14.00.
Četru koncertu abonementa cena – 28 eiro skolēnam.
Iespēja ir iegādāties koncerta biļetes arī uz atsevišķajiem koncertiem. Biļešu cena – 7 eiro.
Koncerti ir iekļauti iniciatīvas LATVIJAS SKOLAS SOMA norišu piedāvājumā. Skolotāji koncertus apmeklē bez maksas, kā arī katrs skolotājs, atvedot skolēnus uz koncertu ciklu, saņems dāvanā no Latvijas Koncertiem CD komplektu (Latvijas Radio koris, Valsts kamerorķestris “Sinfonietta Rīga” solisti) un iespēju vienu reizi gadā ar ielūgumu apmeklēt kādu no Latvijas Koncertu
rīkotajiem vakara koncertiem.
Biļešu iegāde un plašāka informācija:
tālr. 26698338, muzikatev@latvijaskoncerti.lv
1. – 4. klasei
Otrdienās plkst. 12.00 un 14.00
Valmieras Kultūras centrā

7. novembrī
“Alise Brīnumzemē”
Populārās Luisa Kerola grāmatas “Alise Brīnumzemē” varoņi iejūtas muzikālā uzvedumā
ar saksofonu kvartetu N(ex)t move, vizuāliem efektiem un ēnu teātri.

12. decembrī
“Kaķīša dzirnavas”
Pazīstamā Kārļa Skalbes pasaka jaunās krāsās grupas “Raxtu Raxti” mūzikā un laikmetīgajā dejā.

23. janvārī
“Karalis Strazdubārda”
Brāļu Grimmu pasaka ar angļu komponista Henrija Pērsela mūziku, seniem mūzikas instrumentiem, Latvijas Radio kora solistiem un Rīgas Baletskolas audzēkņiem.

19. martā
“Adamsu ģimenes melnā trešdiena”
Elza Rozentāle, Ieva Parša, Ralfs Eilands, Juris Kaukulis, dejotāji un mūziķi nokļūst populārā seriāla Wednesday un Adamsu ģimenes mazliet baisu un dīvainu notikumu muzikālā virpulī.

Mūzikls par kora dzīvi "Zum Zum"
2023-11-10 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Latīņu un svinga ritmi, franču šansons, hip hops, džezs un kora mūzika mazliet neierastākā skanējumā izcilas un profesionālas radošās komandas sniegumā –10.novembrī 19:00 Valmieras Kultūras centrā aicinām uz jaunu mūziklu “ZUM ZUM”. Tā izveidē apvienojušies divi talantīgi un jauni komponisti – Nīderlandē dzīvojošā Laura Polence un Raimonds Petrauskis, stāstu radījuši Edgars Niklasons un Annija Putniņa, dziesmu tekstus – Andris Akmentiņš un Raimonds Petrauskis. Izrāde top ar VKKF atbalstu.
Izrādes dalībnieki ir gan savas jomas pieredzējuši profesionāļi, gan jaunās paaudzes talanti, kuri apliecinājuši sevi citos Producentu grupas 7 iestudētajos mūziklos (Kaupēn, mans mīļais, Agrā Rūsa, Zvaigznes bērns u.c.). Izrādē pārstāvēti stilistiski visdažādākie mūzikas žanri, kas vienkopus ar atraktīvo horeogrāfiju radīs dinamisku un emocionālu stāstu par mūsdienu kora vidi.
Stāsta centrā ir diriģents Agris (lomā – mūziķis Andris Ābelīte), kurš kopā ar savu kamerkori dodas pretī triumfam Pasaules labākajā koru konkursā Parīzē. Vai koris piedzīvos savu slavas stundu? Dzīvesprieks un dinamika caurvij visu stāstu, tam vedot līdzi arī skatītāju.
“Esmu priecīgs, ka šis Dziesmu svētku gads rezultējies ar pirmo mūziklu pasaulē ZUM ZUM, kas veltīts Latvijas koriem un to vērtībām,” stāsta režisors Edgars Niklasons.
“Tas ir unikāli – būt klāt brīdī, kad rodas pilnīgi jauns mūzikls, turklāt tas top ciešā sadarbībā ar pašiem aktieriem, tiem iesaistoties savu varoņu raksturu izveidē. Esam jaunu cilvēku komanda un tas arī ļauj labāk uzrunāt jauno paaudzi. Tomēr nevelkam striktas robežas, mūzikls uzrunās jebkuras paaudzes cilvēku. Mēs visi dzīvojam šodien, šeit un tagad, un šis ir mūsu laiks, kurā piepildīt savus sapņus.”
Mūziklā ZUM ZUM piedalās spoža aktieru un dziedātāju buķete – Andris Ābelīte, Aija Vītoliņa, Baiba Renerte, Annija Putniņa, Katō, Elizabete Zagorska, Elīna Ose, Toms Kalderauskis, Emīls Kivlenieks, Latvijas leļļu teātra aktieri Anrijs Sirmais un Elīna Bojarkina, kā arī ļoti talantīgie Eduards Rediko, Edvards Grieze, Austra Kozuliņa, Emīls Gilučs, Artūrs Biķernieks, Sarma Liede un Markuss Rūtentāls. Uz skatuves arī spēcīgs instrumentālistu sastāvs – Raimonds Petrauskis, Ernests Mediņš, Dāvis Jurka un Jānis Rubiks.
Mūzikla režisors un scenogrāfs Edgars Niklasons, horeogrāfs Rolands Meržejevskis, kostīmu māksliniece – Odetta Birmane, vokālā pedagoģe – Annija Putniņa. Biļetes iepriekšpārdošanā – Biļešu Paradīzē.

Žiga grāmatas "Jaunzēlande. Skarbais ceļojums" prezentācija
2023-11-10 19:00 - 20:30 | Kocēnu kultūras nams, Alejas iela 3, Kocēni
10.novembrī plkst.19.00 Žiga grāmatas “Jaunzēlande. Skarbais ceļojums” prezentācija Kocēnu Kultūras namā
EUR 15, biļetes “Biļešu paradīzē”
